কার্যত নজিরবিহীনভাবে এবারে কেন্দ্রীয় বাজেটের আগেই পেশ হতে চলেছে রাজ্য বাজেট। আগামী ২৭ ফেব্রুয়ারি রাজ্য বাজেট পেশ করবেন অর্থমন্ত্রী  অমিত মিত্র। তার ঠিক পরের দিন কেন্দ্রীয় বাজেট।  মঙ্গলবার রাজ্য মন্ত্রিসভার বৈঠকে মুখ্যমন্ত্রী জানিয়েছেন, উনিশ ফেব্রুয়ারি শুরু হচ্ছে বিধানসভার বাজেট অধিবেশন।
 ওয়েব ডেস্ক: কার্যত নজিরবিহীনভাবে এবারে কেন্দ্রীয় বাজেটের আগেই পেশ হতে চলেছে রাজ্য বাজেট। আগামী ২৭ ফেব্রুয়ারি রাজ্য বাজেট পেশ করবেন অর্থমন্ত্রী  অমিত মিত্র। তার ঠিক পরের দিন কেন্দ্রীয় বাজেট।  মঙ্গলবার রাজ্য মন্ত্রিসভার বৈঠকে মুখ্যমন্ত্রী জানিয়েছেন, উনিশ ফেব্রুয়ারি শুরু হচ্ছে বিধানসভার বাজেট অধিবেশন। প্রতিবছরই সাধারণত ২৮ ফেব্রুয়ারি সংসদে পেশ হয় কেন্দ্রীয় বাজেট। তার আগে রেল বাজেট। সাধারণত কেন্দ্রের বাজেট পেশের পরই রাজ্যগুলি নিজেদের বাজেট পেশ করে।
কেন্দ্রের তরফে কোন খাতে কতটা বরাদ্দ তা দেখেই রাজ্যগুলি নিজেদের বাজেট ঠিক করে। তবে এবার সেই প্রথা ভাঙছে এরাজ্যে। কেন্দ্রীয় বাজেটের একদিন আগে অর্থাত্‍ ২৭ ফেব্রুয়ারি রাজ্যে বিধানসভায় বাজেট পেশ করবেন অর্থমন্ত্রী  অমিত মিত্র। হঠাত্‍, এবছর কেন্দ্রের আগেই কেন রাজ্য বাজেট পেশ করছে তা নিয়ে প্রশ্ন উঠেছে রাজনৈতিক মহলে। মঙ্গলবার মন্ত্রিসভার বৈঠকে এখবর জানার পরই কিছুটা চাঞ্চল্য তৈরি হয়। সুব্রত মুখোপাধ্যায়, মানস ভুঁইঞার মতো দীর্ঘদিন ধরে বিধানসভায় রয়েছেন এরকম অনেকেই মেনে নেন এই ঘটনা নজিরবিহীন। এরআগে নির্বাচন ছাড়া অন্য কারণে রাজ্য বাজেট আগে পেশ হয়েছে বলে তাদের জানা নেই। অনেকেরই প্রশ্ন, তবে কী বিধানসভার নির্বাচন এগিয়ে আনার কথা ভাবছেন মুখ্যমন্ত্রী? ১৯ তারিখ রাজ্যপালের ভাষণ দিয়ে বিধানসভায় বাজেট অধিবেশন শুরু হবে। ওই দিনই মুখ্যমন্ত্রীর বাংলাদেশ যাওয়ার কথা। সেক্ষেত্রে প্রশ্ন উঠেছে তবে কী রাজ্যপালের ভাষণের দিনও মুখ্যমন্ত্রী বিধানসভায় অনুপস্থিত থাকবেন?